***Монгол Улсын Их Хурлын 2014 оны намрын ээлжит чуулганы***

***Төрийн байгуулалтын байнгын хорооны 10 дугаар сарын 31-ний***

***өдөр (Баасан гараг)-ийн хуралдааны гар тэмдэглэл***

Байнгын хорооны дарга, Улсын Их Хурлын гишүүн А.Бакей ирц, хэлэлцэх асуудлын дарааллыг танилцуулж, хуралдааныг даргалав.

 *Ирвэл зохих 19 гишүүнээс 12 гишүүн ирж, 63.1 хувийн ирцтэйгээр хуралдаан 9 цаг 25 минутад Төрийн ордны “А” танхимд эхлэв. Үүнд:*

 *Чөлөөтэй:* Н.Алтанхуяг;

 *Тасалсан:* Н.Батцэрэг, С.Баярцогт, Р.Гончигдорж, Ч.Сайханбилэг, Д.Лүндээжанцан, Г.Уянга.

 ***Монгол Улсын Ерөнхий сайд Н.Алтанхуягийг огцруулах тухай.***

 Хуралдаанд Төрийн байгуулалтын байнгын хорооны ажлын албаны ахлах зөвлөх Ч.Ариунхур, зөвлөх М.Элбэгдорж, референт Б.Хатантуул нар байлцав.

 Хэлэлцэх асуудалтай холбогдуулан Улсын Их Хурал дахь АН-ын бүлгийн дарга Д.Эрдэнэбат уг асуудлаар ажлын 5 хоног завсарлага авч байгаагаа мэдэгдэв.

 Улсын Их Хурлын гишүүн М.Энхболд, Л.Цог нар санал хэлэв.

 Улсын Их Хурал дахь АН-ын бүлэг дээрх асуудлаар ажлын 5 хоног завсарлага авав.

 ***Хуралдаан 9 цаг 33 минутад өндөрлөв.***

 ***Тэмдэглэлтэй танилцсан:***

 ТӨРИЙН БАЙГУУЛАЛТЫН

 БАЙНГЫН ХОРООНЫ ДАРГА А.БАКЕЙ

 ***Тэмдэглэл хөтөлсөн:***

 ПРОТОКОЛЫН АЛБАНЫ

 ШИНЖЭЭЧ Д.ЭНЭБИШ

 **МОНГОЛ УЛСЫН ИХ ХУРЛЫН 2014 ОНЫ НАМРЫН ЭЭЛЖИТ**

 **ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

 **10 ДУГААР САРЫН 31-НИЙ ӨДӨР (БААСАН ГАРАГ)-ИЙН**

 **ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **А.Бакей:** -Эрхэм гишүүдийн өнөөдрийн амар амгаланг айлтгая. Төрийн байгуулалтын байнгын хорооны гишүүдийн ирц бүрдсэн байна. Тийм учраас тус Байнгын хорооны 2014 оны 10 дугаар сарын 31-ний өдрийн хуралдаан нээснийг мэдэгдье.

 Байнгын хорооны хуралдаанаар хэлэлцэх асуудлыг танилцуулъя.

 2014 оны 10 дугаар сарын 22-ны өдрийн хуралдаанаар Улсын Их Хурал дахь Шударга ёс эвслийн бүлэг хэлэлцэх асуудлаар завсарлага авсан байгаа. Энэ завсарлагааны хугацаа дууссан. Тийм учраас өнөөдрийн хуралдаанаар хэлэлцэх асуудал бол Монгол Улсын Ерөнхий сайд Алтанхуягийг огцруулах тухай санал байгаа. Ийм асуудлыг хэлэлцэх саналтай байна.

 Хэлэлцэх асуудалтай холбогдуулж өөр саналтай гишүүн байна уу. Эрдэнэбат гишүүн.

 **Д.Эрдэнэбат:** -Баярлалаа. Ерөнхий сайдыг огцруулах асуудлаар бас хугацаа бас нэлээн алдагдаж байгаа, ярих зүйл байгаа. Би зүгээр нөгөө овоо босгоогүй бол шаазгай юун дээр суух вэ гэж Ардын намын хэд маань ийм бичиг өргөн бариагүй бол асуудал ингэж хүндрэхгүй байсан л даа. Тэгээд бүгдээрээ нэг юм ойлголцмоор байгаа юм. Энэ төсвөө батлах асуудал дээр бие биен уруугаа нэг их түлхээд байхгүй хугацаанд нь батлах талаар бүгдээрээ нэг хичээгээд ажиллавал зүгээр юм уу гэж би ингэж бодож байгаа.

 Ардчилсан намын бүлэг Ерөнхий сайдын мэдээллийг энэ огцруулахтай холбоотой, төсөвтэй холбоотой асуудлаар өчигдөр хуралдаад хуралдаанаа түр завсарлуулчихсан байж байгаа.

 Өнөөдөр үдээс хойш үргэлжлүүлэн хуралдахаар бид төлөвлөсөн чуулганы дараа. Тийм учраас чуулганы ажиллагааг алдагдуулахгүй ээ гэсэн ийм маягаар өнөөдөр явж байна. Энэнтэй холбогдуулаад Ерөнхий сайдыг огцруулах асуудлаар ирэх 7 хоногийн гурав дахь өдрийн Байнгын хорооны хурал хүртэл АН-ын бүлэг завсарлага авч байна.

 **А.Бакей:** -Ингээд, за яах вэ энэ завсарлага авч байгаа нөхцөлд нэг их хэлэлцүүлэг. За Миеэгомбын Энхболд гишүүн.

 **М.Энхболд:** -Байнгын хорооны гишүүдийн өглөөний амгаланг айлтгая. АН-ын бүлэг дэгийн хуулинд заагдсаныхаа дагуу завсарлага авч байгаа юм байна аа. Тэгэхдээ бид бол нэг их овоо босгоё гэж зорьж хүсэж яваад байсан юм бол огт байхгүй. Эрдэнэбат дарга бол үгээ олж хэлж байх нь зөв болов уу гэж би ингэж бодож байна.

 Та МАН-ын бүлгийн 26 гишүүн танай намын бүлгийн төлөөлөл, Шударга ёс эвслийн бүлгийн төлөөлөл 28 гишүүн гарын үсэг зурж, Их Хурлын гишүүний бүрэн эрхийнхээ дагуу Ерөнхий сайдыг хариуцлага тооцож огцрох ёстой гэсэн бичгэнд бол ингэж одоо хариуцлагагүй хандаж болохгүй ээ. Энэ бичиг өргөн баригдаад 14 хонож байгаа. Та нар 14 хоногийн хугацаанд энэ иргэд, олон түмний дунд яригдаж байгаа, тэдний санаа бодол, энэ юмнуудыг судалж үзэх хэрэгтэй. Бидний өргөн барьсан бичиг бол энэ 28 Их Хурлын гишүүний өргөн барьсан бичиг бол монголын ард түмний дийлэнх олонхынх нь хүсэл санаа зоригт нийцсэн ийм бичиг шүү. 28 хүн босгочихсон тийм овоо биш шүү.

 Энийг зөв талаас нь ойлгож, энэ улс орны амьдрал өнөөдөр ямар болчихоод байгаа билээ, эдийн засгийн байдал ямар болчихоод байгаа билээ, энэ бүгддээ бол дүгнэлт хиймээр байна аа.

 Монголд засаглалын хямрал бүрэн дүүрэн бий боллоо. Би хоёр, гурван 7 хоногийн өмнө ер нь засаглалын хямрал болох юм биш биз гэж Байнгын хороон дээр бол ярьж байсан. Тэгээд өнөөдөр бол засаглалын хямрал үнэхээр бий болчихлоо. Одоо дээр нь нэмээд засаглалын хямралыг дагаад Бакей даргаа, хууль тогтоох дээд байгууллага үйл ажиллагаагаа явуулж чадахгүй боллоо. Та Төрийн байгууллагын байнгын хорооны дарга хүн энэ дээр бас анхаарал тавиач ээ.

 Баянсэлэнгэ гишүүн орж ирээд завсарлага авсан. Завсарлага нь дуусаад 3 хонож байгаа. Тэгэхэд энэ 3 хоногт Байнгын хороо асуудлаа авч үзэж хэлэлцэх талаар ямар ч санал санаачилга гаргаагүй. Лхагва гарагт Их Хурал юу ч хийгээгүй. Пүрэв гарагт өчигдөр төсөв дагаж орж ирсэн ганцхан асуудлыг л хэлэлцсэн. 7, 8 асуудал хэлэлцье гэж шийдчихээд ганцхан асуудал хэлэлцсэн. Тэгээд өнөөдөр ингээд ахиад гурав дахь өдөр хүртэл 4, 5 хоногийн завсарлага авч байгаа юм байна аа.

 Тэгээд энэ цаана нь одоо бас улс орны амьдралын асуудал, энэ төсвийн асуудал гээд олон зүйлүүд байгаа. Бид нэгэнт өргөн барьсан, хуулиар хэлэлцэгдэх ёстой 14 хоног нь өнөөдөр болчихсон, хуулийн хугацаа дууссан. Бакей даргаа та дэгийн тухай хууль зөрчсөн, энэ утгаараа та Үндсэн хууль өнөөдрөөс эхлээд зөрчиж байгаа. Та хэлэлцэх асуудлаа батлуулсан болохоос биш энэ асуудлыг хэлэлцэж эхлээгүй. Энийг ярихаар та нар бас ингэдэг гэж ярьдаг. Бид нар бол тавих илтгэлийг нь сонсоод, асуулт хариултыг нь явуулаад, тэгээд завсарлага авдаг юм.

 Тэгж байж наадах чинь бол тэр хэлэлцэж эхэлсэн гэдэг нь болдог байхгүй юу. Хуулийн хүрээндээ тэр харилцаа нь зохицуулагдаад явдаг. Та бол ерөөсөө хэлэлцэх асуудлыг нь батлангуутаа Баянсэлэнгэд завсарлага гэдэг үг зааж өгөөд тэгээд завсарлага авахуулчихсан. Тэгээд энэ байдалдаа ер нь Эрдэнэбат дарга ч байна, Бакей дарга ч байна уу та бүхэн бас нэг дүгнэлт хийгээч ээ. Бас энэ төр улсын ажил ингээд замхраад байхад нь энэ ард олонд одоо бид хэлэх үггүй болж байна. Гадна талд эмх замбараагүй байдал үүсвэл бид нар тэрийг эндээс Их Хурал, Засгийн газар юм хэлэх эрхгүй, нүүргүй ичмээр байдалтай л болж байна шүү дээ.

 Өөрснөө ажлаа хийж чаддаггүй, гурав, дөрвөн хоногоор л ордон дотор ингээд бие биенийгээ хүлээгээд сэлгүүцэж байдаг ийм зүйлийг бас одоо ойрын үед анхаараач ээ. Тэгээд энэ асуудлуудаа одоо түргэн шийдээд шийдээд хуулийн хүрээнд нь болгооч ээ гэж хэлэх гэсэн юм.

 **А.Бакей:** -Энэ завсарлага авч байгаа учраас одоо энэ хэлэлцүүлэг тэртэй тэргүй өрнөнө шүү дээ. За.

 **Л.Цог:** -Бид арай дэндэж байна шүү дээ.

 **А.Бакей:** -Юу нь дэндэж байна.

 **Л.Цог:** -Тангараг өргөчихөөд ингээд сууж болохгүй шүү дээ энэ чинь. Хууль зөрчихгүй байх үүрэгтэй шүү дээ бид нар бол.

 **А.Бакей:** -За над уруу дайраад.

 **Л.Цог:** -14 хоног энэ дотор асуудал шийдсэн байх ёстой. 7 хоногт Байнгын хорооны дүгнэлт гарсан байх ёстой. Хууль зүйн утгаараа энэ завсарлага авах чинь хамаагүй шахам юм шиг үнэн хэрэг дээрээ бол. Бид хуулинд бичээгүй юм хийж явна шүү дээ. Энэ чинь болохгүй шүү дээ. Тэгээд хэлэхээр өөдөөс оволзоод байдаг. Нэг бус удаа болж байна шүү дээ. Өөрөө хууль одоо юу билээ хууль зөрчихгүй байх тухай их олон дахин ярьдаг хүн байна лээ өөрөө. Яагаад хүний шүүмжлэлийг хүлээж авч, сонсож болохгүй гэдэг ийм асуудлыг хэлмээр байна.

 Хоёрдугаарт, чамаар үг заалгаж хариулахгүй шүү. Их Хурлын гишүүний хувьд ярьж байна. Надыг битгий гүтгээрэй Эрдэнэбат аа. Би Их Хурлын гишүүний хувьд өргөн барьсан асуудал, энэ асуудлыг бол Ерөнхий сайдын тухай асуудлыг. Би энэ намын гишүүн биш. Би өргөн барьсан хүний тоонд орж яваа шүү дээ. Үгээ олж ярь чи за юу. Чамаар заалгахгүй шүү энийг чинь. Төрийн эрх барих дээд байгууллага хуралдаж байгааг мэдэж байна уу чи.

 **А.Бакей:** -Ингээд гишүүдийн саналыг сонслоо. Хэлэлцэх асуудалтай холбогдуулж. Миний хувьд ч гэсэн ялгаа байхгүй та нартай яг адилхан байр суурьтай байгаа шүү дээ. Төсөв одоо батлах хугацаа хаяанд ирчихсэн байхад бид сандал ширээ яриад ингээд хамаг хугацаагаа алдаж байна аа. Аль болох энэ асуудлыг хурдан нэг тийшээ болгох ёстой гэдэг байр суурин дээр би байгаа.

 Тийм учраас энэ асуудлыг яаравчилъя. АН-ын саналаар ажлын 5 хоногийн завсарлага өглөө.

 Байнгын хорооны хуралдаан өндөрлөлөө.

 Дууны бичлэгээс буулгасан:

 Протоколын албаны шинжээч Д.Энэбиш